Βοεβοδάτα της Πολωνίας

Τα Βοεβοδάτα ή Βοϊβοδάτα ή Επαρχίες της Πολωνίας αποτελούν ανώτερου επιπέδου διοικητική υποδιαίρεση, αντίστοιχες με τις ελληνικές περιφέρειες. Στα πολωνικά ονομάζονται województwo, ενώ η ιστορία του όρου αυτού είναι πολύ παλιά καθώς αυτό το μοντέλο υποδιαίρεσης χρησιμοποιείται στην Πολωνία από τον 14ο αιώνα. Η λέξη στα ελληνικά μπορεί να μεταφραστεί και ως Δουκάτο, για ιστορικούς λόγους, αλλά και ως Επαρχία. Σήμερα τα βοεβοδάτα αριθμούνται σε 16. Πριν τον Ιανουάριο του 1999 και από το 1975 τα βοεβοδάτα ήταν 49. Οι τωρινές περιφέρειες είναι χωρισμένες με βάση κυρίως τις ιστορικές περιοχές της Πολωνίας. Η διοικητική εξουσία σε αυτό το επίπεδο αυτοδιοίκησης είναι μοιρασμένη μεταξύ του Διοικητή ή Βοεβόδα (wojewoda, «βογιεβόντα»), ο οποίος διορίζεται από την κυβέρνηση, μιας Εκλεγμένης Συνέλευσης (sejmik, «σέιμικ»), και του Διοικητικού Συμβουλίου της Περιφέρειας (ή Διοικητικό Συμβούλιο του Βοεβοδάτου) (zarząd województwa, «ζάζοντ βογιεβούντζτβα»). Ο επί κεφαλής αυτού του Συμβουλίου ονομάζεται marszałek województwa. Τα βοεβοδάτα διαιρούνται περαιτέρω σε Πόβιατ (powiat) και σε Γκμίνα (gmina).

 Οι αρμοδιότητες και οι εξουσίες μοιράζονται μεταξύ του «wojewoda» (διοικητής), της «sejmik» (περιφερειακή συνέλευση) και του «zarząd województwa» (διοικητικό συμβούλιο). Στις περισσότερες περιπτώσεις τα εν λόγω διοικητικά σώματα εδρεύουν σε μία πόλη, εξαίρεση αποτελούν τα Βοεβοδάτα Κουγιαβίας-Πομερανίας και Λούμπους, στα οποία τα γραφεία του Διοικητή βρίσκονται σε διαφορετική πόλη από εκείνα των άλλων διοικητικών σωμάτων. Ο Διοικητής διορίζεται από τον Πρωθυπουργό και αποτελεί τον τοπικό εκπρόσωπο της κεντρικής διοίκησης. Ο Διοικητής ενεργεί ως επί κεφαλής των κεντρικών κυβερνητικών θεσμών σε περιφερειακό επίπεδο (όπως η αστυνομία και η πυροσβεστική υπηρεσία, τα γραφεία έκδοσης διαβατηρίων, καθώς και διάφορες επιθεωρήσεις), επιβλέπει τη λειτουργία της τοπικής αυτοδιοίκησης, συντονίζει τις δράσεις στον τομέα της δημόσιας ασφάλειας και της προστασίας του περιβάλλοντος. Η Περιφερειακή Συνέλευση εκλέγεται κάθε τέσσερα χρόνια, μαζί με την εκλογή τοπικού διοικητή στα Πόβιατ και στα Γκμίνα. Είναι υπεύθυνη για την ανάπτυξη και τον προϋπολογισμό του Βοεβοδάτου. Εκλέγει επίσης τον marszałek, τον επικεφαλής του Διοικητικού Συμβουλίου. Το Διοικητικό Συμβούλιο, με επικεφαλής τον marszałek, θέτει σε εφαρμογή τα ψηφίσματα του σέιμικ, διαχειρίζεται τα οικονομικά του βοεβοδάτου και ασχολείται με πολλές πτυχές της περιφερειακής πολιτικής, συμπεριλαμβανομένης της διαχείρισης της χρηματοδότησης από την Ευρωπαϊκή Ένωση. Στα Βοεβοδάτα Λούμπους και Κουγιαβίας-Πομερανίας παρουσιάζονται δύο πόλεις ως πρωτεύουσες των Βοεβοδάτων, η πρώτη πόλη αποτελεί έδρα του Διοικητή, ενώ η δεύτερη της Εκλεγμένης Συνέλευσης και του Διοικητικού Συμβουλίου. Βοεβοδάτο Σημαίες των πολωνικών βοεβοδάτων ISO 3166-2:PL Περιοχές της Πολωνίας (αγγλικά) Χάρτης των Περιοχών της Πολωνίας Αρχειοθετήθηκε 2005-04-16 στο Wayback Machine. Διοικητική διαίρεση της Πολωνίας (από τον ιστότοπο της Επιτροπής Τυποποίησης Γεωγραφικών Ονομάτων Εκτός Πολωνίας, στα αγγλικά) Αρχειοθετήθηκε 2006-09-25 στο Wayback Machine. Επίσημος χάρτης από τα κεντρικά γραφεία της γεωδαισίας και χαρτογραφίας Αρχειοθετήθηκε 2007-03-11 στο Wayback Machine. Περιοχές της Πολωνίας Αρχειοθετήθηκε 2010-07-26 στο Wayback Machine. Τοπογραφικές οδηγίες της Πολωνίας για τους συντάκτες χαρτών και άλλους χρήστες Αρχειοθετήθηκε 2019-11-24 στο Wayback Machine. Κεντρικά Γραφεία Γεωδαισίας και Χαρτογραφίας, 2002 CIA World Factbook --> "Poland --> Administrative divisions" Αρχειοθετήθηκε 2019-08-18 στο Wayback Machine. Παγκόσμιος Γεωγραφικός Άτλαντας, εκδ. ΔΟΜΗ, 2007, τόμος 3